CELEX: 52021PC0028
Language: ro
Date: 2021-01-26
Title: Propunere de REGULAMENT AL CONSILIULUI de modificare a Regulamentului (UE) nr. 389/2012 al Consiliului privind cooperarea administrativă în domeniul accizelor în ceea ce privește conținutul registrelor electronice

COMISIA EUROPEANĂ
            Bruxelles, 26.1.2021
            COM(2021) 28 final
            2021/0015(CNS)
            Propunere de
            REGULAMENT AL CONSILIULUI 
            de modificare a Regulamentului (UE) nr. 389/2012 al Consiliului privind cooperarea administrativă în domeniul accizelor în ceea ce privește conținutul registrelor electronice
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) nr. 389/2012 al Consiliului
                  1
                stabilește temeiul juridic pentru cooperarea administrativă între statele membre.
            
            
               Prezenta propunere însoțește capitolul V din Directiva 2020/262 a Consiliului
                  2
               . Ea se referă la conținutul registrelor din baza de date electronică gestionată de statele membre în ceea ce privește expeditorii certificați și destinatarii certificați care trimit sau primesc produse doar ocazional.
            
            
               În cazul unui expeditor certificat sau al unui destinatar certificat care trimite sau primește produse accizabile doar ocazional, statele membre pot acorda o certificare temporară limitată la o anumită cantitate de produse accizabile, la un singur expeditor sau destinatar și la o perioadă de timp clar delimitată.
            
            
               Propunerea stabilește informațiile care trebuie introduse în registrele ținute de statele membre în ceea ce privește expeditorii certificați și destinatarii certificați care deplasează produse doar ocazional. Aceste informații vizează cantitatea de mărfuri, identitatea operatorului economic la sfârșitul deplasării mărfurilor și durata certificării temporare.
            
            
               •Coerența cu dispozițiile deja existente în domeniul de politică
            
            
               
                  Propunerea este legată de Directiva (UE) 2020/262 a Consiliului, care definește expeditorii certificați și destinatarii certificați. Expeditorii certificați și destinatarii certificați sunt operatorii economici implicați în deplasarea produselor accizabile care au fost eliberate pentru consum pe teritoriul unui stat membru și apoi deplasate către teritoriul unui alt stat membru. Obiectivul prezentei propuneri este de a extinde domeniul de aplicare al articolului 19 din Regulamentul (UE) nr. 389/2012 al Consiliului pentru a stabili informațiile care trebuie introduse de statele membre în registrele acestor operatori economici atunci când deplasează produse accizabile doar ocazional. 
               
            
            
               •Coerența cu alte politici ale Uniunii
            
            
               
                  Această modificare este foarte tehnică și, prin urmare, nu are niciun impact asupra altor politici ale Uniunii. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea este întemeiată pe articolul 113 din Tratatul privind funcționarea Uniunii Europene (TFUE). În temeiul acestui articol, Consiliul, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, adoptă dispoziții de armonizare a normelor statelor membre în domeniul impozitării indirecte.
               
            
            
               •Subsidiaritate (pentru competență neexclusivă) 
            
            
               Principiul subsidiarității se aplică în măsura în care propunerea nu intră sub incidența competenței exclusive a Uniunii Europene.
            
            
               
                  Obiectivele propunerii nu pot fi realizate în mod satisfăcător de către statele membre și pot fi realizate mai bine la nivelul Uniunii Europene. Procedurile naționale de înregistrare existente variază foarte mult și nu pot constitui o bază pentru automatizarea acestor proceduri.
               
            
            
               •Proporționalitate
            
            
               
                  Modificarea propusă nu depășește ceea ce este necesar pentru a aborda aspectele în cauză și pentru a atinge, în acest fel, obiectivele din tratat referitoare la o funcționare corespunzătoare și eficientă a pieței interne.
               
            
         
         
            
               
                  Prezenta propunere respectă principiul proporționalității prevăzut la articolul 5 alineatul (4) din Tratatul privind Uniunea Europeană. 
               
               
                  Obiectivul propunerii este de a introduce obligațiile statelor membre cu privire la operatorii economici care deplasează produse în temeiul capitolului V secțiunea 2 din Directiva (UE) 2020/262 a Consiliului. În absența acestei propuneri, nu va fi posibilă automatizarea completă a deplasării produselor eliberate pentru consum.
               
            
            
               •Alegerea instrumentului
            
            
               
                  Regulament al Consiliului.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluarea impactului
            
            
               Evaluarea impactului a fost pregătită pentru reformarea Directivei 2008/118/CE. Directiva 2008/118/CE a Consiliului, care stabilea regimul general al produselor supuse accizelor, după ce a fost modificată în mod substanțial de mai multe ori, din motive de claritate, a fost abrogată prin Directiva (UE) 2020/262 a Consiliului. Propunerea de reformare a fost însoțită de o evaluare a impactului privind Directiva 2008/118/CE a Consiliului, axată pe anumite domenii, unul dintre acestea fiind automatizarea deplasărilor în interiorul UE ale produselor accizabile eliberate pentru consum. Directiva (UE) 2020/262 a Consiliului abordează informatizarea deplasărilor de produse accizabile eliberate pentru consum de către expeditorii certificați și destinatarii certificați, care nu este prevăzută în Directiva 2008/118/CE, și stabilește, de asemenea, condițiile pentru certificarea temporară atunci când expeditorii certificați sau destinatarii certificați deplasează produse accizabile doar ocazional. 
            
            
               •Adecvarea reglementărilor și simplificare
            
            
               
                  Evaluarea Directivei 2008/118/CE a fost efectuată în cadrul programului REFIT al Comisiei.
               
            
            
               •Drepturi fundamentale
            
            
               
                  Prezenta propunere respectă drepturile fundamentale, în special dreptul la viață privată, prin dispozițiile existente privind protecția datelor cuprinse în Regulamentul (UE) nr. 389/2012.
               
            
            
               4.IMPLICAȚII BUGETARE
            
            
               
                  Nu vor fi necesare resurse suplimentare de la bugetul UE. 
               
            
            
               5.ALTE ELEMENTE
            
            
               •Explicarea detaliată a dispozițiilor specifice ale propunerii
            
            
            
               Propunerea modifică domeniul de aplicare al articolului 19 din Regulamentul (UE) nr. 389/2012 pentru a include informațiile pe care statele membre trebuie să le introducă în registrele din baza de date electronică în ceea ce privește expeditorii certificați și destinatarii certificați care deplasează produse accizabile doar ocazional și cărora li se acordă o certificare temporară.
            
            
               Pentru expeditorii înregistrați, autoritățile competente ale statelor membre trebuie să includă în registru conținutul certificării temporare, și anume cantitatea de produse accizabile, identitatea destinatarului în statul membru de destinație și perioada de valabilitate a autorizației.
            
            
               Pentru destinatarii înregistrați, autoritățile competente din statele membre trebuie să includă în registru conținutul certificării temporare, și anume cantitatea de produse accizabile, identitatea expeditorului în statul membru de expediție și perioada de valabilitate a autorizației.
            
            
         
         
            
               
            
               2021/0015 (CNS)
            
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (UE) nr. 389/2012 al Consiliului privind cooperarea administrativă în domeniul accizelor în ceea ce privește conținutul registrelor electronice
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  3
               ,
            
            
               având în vedere avizul Comitetului Economic și Social European, 
            
            
               hotărând în conformitate cu o procedură legislativă specială,
            
            
               întrucât:
            
            
               (1)Articolul 19 din Regulamentul (UE) nr. 389/2012 al Consiliului
                  4
                stabilește obligația statelor membre de a menține registre electronice ale autorizațiilor de operator economic și ale antrepozitelor care sunt implicate în deplasarea produselor accizabile în regim suspensiv de accize.
            
            
               (2)Directiva (UE) 2020/262 a Consiliului
                  5
                extinde utilizarea sistemului informatizat în temeiul Deciziei (UE) 2020/263 a Parlamentului European și a Consiliului
                  6
               , care este utilizat în prezent pentru a supraveghea deplasările de produse accizabile în regim suspensiv de accize, la supravegherea produselor accizabile eliberate pentru consum pe teritoriul unui stat membru și apoi deplasate către teritoriul unui alt stat membru pentru a fi livrate în scopuri comerciale.
            
            
               (3)Pentru a permite buna funcționare a sistemului informatizat prin asigurarea stocării de date complete, actualizate și exacte, este necesar să se modifice domeniul de aplicare al articolului 19 din Regulamentul (UE) nr. 389/2012 pentru a stabili informațiile pe care statele membre trebuie să le introducă în registrele din baza de date electronică în ceea ce privește expeditorii certificați și destinatarii certificați care deplasează produse accizabile doar ocazional.
            
            
               (4)Deoarece obiectivul prezentului regulament, și anume stabilirea informațiilor pe care statele membre trebuie să le introducă în registrele din baza de date electronică în ceea ce privește expeditorii certificați și destinatarii certificați care deplasează produse accizabile doar ocazional, nu poate fi realizat în mod satisfăcător de către statele membre ci, din motive legate de asigurarea funcționării armonizate a sistemului informatizat și de facilitarea luptei împotriva fraudei, poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, prevăzut la același articol, prezentul regulament nu depășește ceea ce este necesar pentru atingerea obiectivului menționat.
            
            
               (5)Prezentul regulament respectă drepturile fundamentale și ține seama de principiile care sunt recunoscute de Carta drepturilor fundamentale a Uniunii Europene, în special dreptul la protecția datelor cu caracter personal. Având în vedere limitele stabilite prin prezentul regulament, prelucrarea acestor date efectuată în cadrul prezentului regulament nu depășește ceea ce este necesar și proporțional în scopul protejării intereselor fiscale legitime ale statelor membre.
            
            
               (6)Autoritatea Europeană pentru Protecția Datelor a fost consultată în conformitate cu articolul 42 din Regulamentul (UE) 2018/1725 al Parlamentului European și al Consiliului
                  7
               . 
            
            
               (7)În scopul alinierii datei de aplicare a prezentului regulament la data de aplicare a dispozițiilor Directivei (UE) 2020/262 privind automatizarea deplasării produselor accizabile care au fost eliberate pentru consum pe teritoriul unui stat membru și sunt deplasate către teritoriul unui alt stat membru pentru a fi livrate în scopuri comerciale pe teritoriul acestui alt stat membru, precum și pentru a le acorda statelor membre suficient timp pentru a se pregăti în vederea modificărilor care decurg din prezentul regulament, acesta ar trebui să se aplice de la 13 februarie 2023.
            
         
         
            
               (8)Prin urmare, Regulamentul (UE) nr. 389/2012 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 19 alineatul (2) din Regulamentul (UE) nr. 389/2012, se adaugă următoarele litere: 
            
            
               „(l)
                     pentru expeditorii certificați care deplasează produse accizabile numai ocazional, menționați la articolul 35 alineatul (8) din Directiva (UE) 2020/262, cantitatea de produse accizabile, identitatea destinatarului în statul membru de destinație și perioada de valabilitate a certificării temporare;
            
            
            
               (m)
                     pentru destinatarii certificați care deplasează produse accizabile doar ocazional, menționați la articolul 35 alineatul (8) din Directiva (UE) 2020/262, cantitatea de produse accizabile, identitatea expeditorului în statul membru de expediție și perioada de valabilitate a certificării temporare.”
            
            
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la 13 februarie 2023.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 121, 8.5.2012, p. 1.
               
               
                  
                     (2)
                  
                        JO L 58, 27.2.2020, p. 4.
               
               
                  
                     (3)
                  
                        JO C , , p. .
               
               
                  
                     (4)
                  
                        Regulamentul (UE) nr. 389/2012 al Consiliului din 2 mai 2012 privind cooperarea administrativă în domeniul accizelor și de abrogare a Regulamentului (CE) nr. 2073/2004 (JO L 121, 8.5.2012, p. 1).
               
               
                  
                     (5)
                  
                        Directiva (UE) 2020/262 a Consiliului din 19 decembrie 2019 de stabilire a regimului general al accizelor (JO L 58, 27.2.2020, p. 4).
               
               
                  
                     (6)
                  
                        Decizia (UE) 2020/263 a Parlamentului European și a Consiliului din 15 ianuarie 2020 privind informatizarea circulației și a controlului produselor accizabile (JO L 58, 27.2.2020, p. 43.)
               
               
                  
                     (7)
                  
                        Regulamentul (UE) 2018/1725 al Parlamentului European și al Consiliului din 23 octombrie 2018 (JO L 295, 21.11.2018, p. 39).